Zuudôostelik West-Vlams

Zuudôostelik of Continentoal West-Vlams is de toale die geklapt weirdt in de streke rond Roeseloare, Tielt en Kortryk.

't Continentoal West-Vlams èi minder Ingveoonse of Nôordzêegermoanse eignoardigheedn bewoard of 't Noordelik en Westelik West-Vlams (Kustwestvlams) en in sommigte ipzichtn doe 't mee mè 't Ôost-Vlams.

 Verschilln mè 't Kustwestvlams 
Êentige verschilln mè 't Kustwestvlams van 't nôordn en 't westn zyn:
De scherplange ee en oo, in 't Middelnederlands uutgesprookn lik eeë en ooë (breeëd, zeeë, beeën en grooët, brooëd, schooëne, pooët), is in 't zuudôostelik West-Vlams vanuut 't Brabants g'evolueerd noa ieë en oeë: brieëd, zieë, bieën (zelfs brjid, zji, bjin) en groeët, broeëd, schoeëne, poeët (grwot, brwod, schwone, pwot). Ook woordn lik oge, boom, loopm (kustwestvlams), weirdn in 't zuudôostn lik tweeklank uutgesprookn: oeëge, boeëm, loeëpm.
Ontrondienge van korte u tot i, een oud Kustgermoans kenmerk,  (lik stuk ==>stik, put ==>pit, kruk ==>krikke, dun ==>dinne, schup ==>schippe, rugge ==>rik), komt minder vôorn in 't zuudôostn van West-Vloandern. Hoe mêer noa 't westn hoe mêer ontronde vormn. 't Woord brigge vo brugge is allêne nog moa bekend in 't westn van Frans-Vloandern. Dat die kenmerkn vroeger ook meer Ôostwoarts vôornkwoamn is te zien in noamn, lik Pittem, Vandepitte en de Hille in Zwevezêle.
De korte ie, uu en oe in de dialectn in en by d'overgangszone noa 't Ôost-Vlams, weirdn mêer oopn uutgesprookn of in 't westn. De ie klienkt doa lik e korte ee (i), de uu lik e korte eu (ö) en de oe lik e korte oo (o): min odders goan noa zin özeke, kustwestvlams: mien oeders goan noa zien uuzetje.
Vervoegienge van 't werkwoord èèn (AN hebben): ik èè, gy èèt, (h)y èèt, wulder èèn, gulder èèt, zulder èèn (kustwestvlams: ik en, gy et/eet, (h)y et/eet, wy(n)der en, gy(n)der et/eet, zy(n)der en.

 Referensje 
 De Vos, M. Taal in stad en land - West-Vlaams, Uitgeverij Terra - Lannoo, 2005, ISBN 90-209-6051-2

Categorie:West-Vlams